﻿በአረንጓዴ አሻራ አረንጓዴ ሐውልት
ኢትዮጵያውያኑ ምድሪቱን አረንጓዴ ስጋጃ በማልበስ አረንጓዴ ሐውልት የማኖሩን ተግባር የተያያዙት ትናንት በማለዳ ነበር፤ ይህ የአረንጓዴ አሻራ የችግኝ ተከላ መርሃግብር 200 ሚሊዮን ችግኞችን በመትከል እግረ መንገዱንም ሕንድ 66ሚሊዮን ችግኞችን በአንድ ቀን በመትከል የያዘችውን የዓለም ክብረ ወሰን ለመስበር የታቀደ ነው። ኢትዮጵያውያኑ ክብረ ወሰኑን ከሕንድ የመቀበላቸውን ዜና ያረጋገጡት ግን ብዙም ሳይቆዩ ረፋዱ ላይ ነበር። የችግኝ ተከላው አስተባባሪ ኮሚቴ ትናንት ምሽት በሰጠው ጋዜጣዊ መግለጫ ትናንት በተካሄደው የአረንጓዴ አሻራ ቀን 200 ሚሊዮን ችግኞችን የመትከል እቅድ ከ353 ሚሊዮን በላይ ችግኞች የተተከሉበት ለመሆን በቅቷል። በዚህም የዓለም ክብረ ወሰንን መስበር ተችሏል። በችግኝ ተከላው 23 ሚሊዮን ሕዝብ የተሳተፊ ሲሆን፤ ሁለት የመረጃ ቋት ቴክኖሎጂዎች አገልግሎት ላይ መዋላቸውም ተጠቁሟል። ሁሉም የኅብረተሰብ ክፍል ባደረገው ርብርብ በአረንጓዴ የአሻራ ቀን 353ሚሊዮን 633ሺ 660 ችግኞች መተከላቸውን ኮሚቴው አስታውቆ፣ በዚህም ኢትዮጵያ የክብረ ወሰኑ ባለቤት መሆን ችላለች ብሏል። ዕለቱም አኩሪ ታሪክ የተሰራበት ቀን ሆኖ ተመዝግቧል። የግብርና ሚኒስትር አቶ ዑመር ሁሴን እንዳሉት፤ ችግኝ ተከላው በአንድ ጀንበር ከታቀደው የ200 ሚሊዮን ችግኝ 75 በመቶ ብልጫ አሳይቷል። ሂደቱ በአጭር ጊዜ ውስጥ ቢከናወንም ኅብረተሰቡ ባሳየው የላቀ ተሳትፎ ከእቅድ በላይ መስራት ተችሏል። በውጭ የሚኖሩ ኢትዮጵያውያንን ጨምሮ በርካታ አካላት በችግኝ ተካለው ሀሳብ ከማፍለቅ ጀምሮ በገንዘብ ድጋፍ እስከማድረግ ድረስ ተሳትፎ አድርገዋል። ተግባሩ በአገሪቷ ለሚደረጉ ቀጣይ የተሳትፎ ሥራዎች መሠረት የጣለ ነው። የተገኙት መረጃዎች ተጠናክረው በሚቀጥሉት ጊዜያት ተተንትነው ለኅብረተሰቡ ይፋ ይሆናሉ። የኢኖቬሽንና ቴክኖሎጂ ሚኒስትር ዶክተር ኢንጂነር ጌታሁን መኩሪያ በበኩላቸው፤ የችግኝ ተከላው በተከናወነበት ወቅት በየደቂቃዎችና ሴኮንዶች መረጃ ሊያደርሱ የሚችሉ ሁለት ግዙፍ ‹‹ሶፍትዌሮች›› አገልግሎት ላይ መዋላቸውን አስታውቀዋል። ይህም የእኛን ጉዳይ በራሳችን የመከወን አቅሙ በቴክኖሎጂ መዳበሩን እንደሚገልጽ፤ በሥራው ላይ የዋሉት ቴክኖሎጂዎችም በየትኛውም አገር ተመሳሳይ ለሆነ አላማ የሚሰራባቸው መሆናቸውን ያብራራሉ። በመግለጫው ላይ እንደተጠቆመው፤ትናንት በተካሄደው የችግኝ ተከላ በአዲስ አበባ ከተማ 3ነጥብ 5 ሚሊዮን፣ በአፋር 445ሺ 896፣ በአማራ 70ነጥብ 5፣ በቤኒሻንጉል ጉሙዝ 1 ነጥብ 4 ሚሊዮን፣ በድሬዳዋ 258 ሺ 993፣ በጋምቤላ 530 ሺ 141፣ በሐረሪ 182 ሺ 625፣ በኦሮሚያ 211 ነጥብ 9 ሚሊዮን፣ በሶማሌ 847 ሺ 482፣ በደቡብ 54 ነጥብ 3ሚሊዮን እና በትግራይ 9ነጥብ 55 ሚሊዮን ችግኞች መተከላቸው ታውቋል። ይህ በእንዲህ እንዳለ ጠቅላይ ሚኒስትር ዶክተር አብይ አህመድ ትናንት በተካሄደው የአረንጓዴ አሻራ ችግኝ ተከላ መርሃ ግብር ኅብረተሰቡ ላሳየው ርብርብ ምስጋና አቅርበዋል። የሚጮሁ ቢኖሩም ለትውልድ የሚተርፍ አሻራ ለማሳረፍ መስራት እንደሚገባም ተናግረዋል። የአራት ቢሊዮን ችግኝ ተከላ እቅዱ ገና አለመሳካቱን ጠቅላይ ሚኒስትሩ ጠቅሰው፤ በየቀኑ ኅብረተሰቡ በተለያዩ ቦታዎች ላይ ችግኝ የመትከል ሥራውን አጠናክሮ እንዲቀጥል ጥሪ አቅርበዋል። ችግኝ ተከላው እስከ ነሐሴ መጨረሻ እንደሚቆይና በችግኝ ተከላው ላይ ኅብረተሰቡ ያሳየውን ርብርብ በሌሎች ሥራዎች ላይ መድገም እንዳለበት አሳስበዋል። አዲስ ዘመን ሀምሌ 23/2011